बुढीगण्डकी योजना सम्झौतापछि नेपाली कांग्रेस सरकारले रद्द गरेर आफैंले निर्माण गर्ने घोषणा गरेको छ । तर प्रधानमन्त्री केपी ओलीको बोलीले गर्दा नै उक्त निर्णय उल्टने आशंका भारतमा बढेको छ । भारतले अहिले नेपालसितको सम्बन्धलाई चीनको बढ्दो प्रभावको परिधिभित्र रहेर पुनर्परिभाषित गर्न खोजेको कुरामा दुईमत नराखे हुन्छ । भारतको राजकीय भ्रमणमा नयाँदिल्ली पुगेका प्रधानमन्त्री ओलीसित अकस्मात आफ्नै सरकारी निवासमा एक घन्टा लामो भलाकुसारी गर्दै भारतीय प्रधानमन्त्री मोदीले निजत्वको प्रयोग गर्दा त्यसबाट दुई नेताबीच समझदारी बढ्न त सक्ला, तर त्यो समझदारी राष्ट्रिय स्मरणमा रहँदैन । त्यसबाट वैयक्तिक अनुकूलता उपलब्ध हुनसक्छ, तर मुलुकको निम्ति अनुपयुक्त हुने सम्भावना पनि हुन्छ । जस्तै– हाम्रो संविधान निर्माण हुनुअघि भारत भ्रमणमा पुगेका हाम्रा प्रधानमन्त्री र अन्य प्रभावशाली नेताहरूले ‘अफ द रेकर्ड’ कुराकानीमा दिएका आश्वासन र वचनबद्धता पूरा नगरेकाले नै द्विपक्षीय सम्बन्धमा धाजा परेको बुझ्न सकिन्छ ।
